Мы махуэхэм
Мазаем и 20, махуэку
Социальнэ захуагъэм и дунейпо махуэщ. ООН-м и Ассамблее Нэхъыщхьэм игъэувауэ, 2009 гъэ лъандэрэ ягъэлъапIэ.
1940 гъэм Налшык IэфIыкIэ фабрикэ къыщызэIуахащ.
Мазаем и 20 – 21-хэм Дубаи (Хьэрып Эмират Зэгуэтхэр) щызэхэтынущ Урысеймрэ СНГ-м хыхьэ къэралхэмрэ я щIыдагъэ, газ IэнатIэхэм я унафэщIхэм я еплIанэ зэхуэсышхуэр.
Мазаем и 20 – 21-хэм Москва щекIуэкIынущ Гу дохутырхэм я ещанэ Евразие конгрессыр.
Мазаем и 20 – 22-хэм Белокурихэ (Алтай край) щызэхэтынущ ЖылэгъэкIхэм я щIымахуэ конференцыр.
Адыгей усакIуэ, драматург Кубэ Билъостэн къызэралъхурэ илъэси 117-рэ ирокъу.
Адыгей тхакIуэ Теувэж Хьэбибэ къызэралъхурэ илъэс 83-рэ ирокъу.
Медицинэ щIэныгъэхэм я доктор Гъащтэ Абдул къызэралъхурэ илъэс 79-рэ ирокъу.
Композитор, УФ-м гъуазджэхэмкIэ щIыхь зиIэ и лэжьакIуэ, КъБР-м и цIыхубэ артист, КъБР-м и Къэрал саугъэтым и лауреат ХьэIупэ ДжэбрэIил и ныбжьыр илъэс 72-рэ ирокъу.
ДАР-м, КъБР-м щIыхь зиIэ я артисткэ БжэIумых Барисэт къыщалъхуа махуэщ.
«Адыгэ псалъэ» газетым щэнхабзэмкIэ и къудамэм и унафэщI Истэпан Залинэ къыщалъхуа махуэщ.
Генерал-лейтенант, Москва и Адыгэ Хасэм и тхьэмадэ Дзыбэ Мусэ и ныбжьыр илъэс 63-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 8 — 10, жэщым градуси 2 — 3 щыхъунущ.
Мазаем и 21, мэрем
Анэдэлъхубзэм и дунейпсо махуэщ
Экскурсоводым и дунейпсо махуэщ
1819 гъэм Санкт-Петербург къэрал университетыр къызэIуахащ.
1899 гъэм тенджызым техьащ дунейм щыяпэ «Ермак» мылкъутэ кхъухьыр.
Абхъаз литературэм и лъабжьэр зыгъэтIылъа тхакIуэ, Апсным и цIыхубэ усакIуэ Гулиа Дмитрий къызэралъхурэ илъэси 140-рэ ирокъу.
Адыгэбзэм, абхъазыбзэм, Кавказым ятеухуа тхыгъэ зыбжанэ зи Iэдакъэ къыщIэкIа, тхыдэдж, щIэныгъэлI цIэрыIуэ Марр Николай къызэралъхурэ илъэси 150-рэ ирокъу
ТхакIуэ Лохвицкий Михаил (Аджыкъу-Джэрий) къызэралъхурэ илъэс 92-рэ ирокъу.
Биологие щIэныгъэхэм я доктор, КъБКъУ-м и профессор, КъБР-м, УФ-м щIэныгъэхэмкIэ щIыхь зиIэ я лэжьакIуэ, Урысей Академием и член-корреспондент Тембот Аслъэнбий къызэралъхурэ илъэс 82-рэ ирокъу.
КъэфакIуэ, КъБР-м щIыхь зиIэ и артист Нэгъуд Борис и ныбжьыр илъэс 65-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Махуэм хуабэр градуси 7 – 9 щыхъунущ, жэщым уэшх къыщешхынущ, щIыIэр I градусым щынэсынущ.
